Diari Oficial de la Generalitat Valenciana


Sumari del DOGV 5494, del 20-04-2007 (2007/4309)

ORDE de 21 de març de 2007 de la Conselleria de Cultura, Educació i Esport de la Generalitat, per la qual es delimita l'entorn de protecció de la torre de la plaça de Benifaió (València) i se n'establix la normativa protectora.
-----------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5494

Data del DOGV
:   20-04-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/4309


Data del document
:   21-03-2007

Organisme emissor
:   Conselleria de Cultura, Educació i Esport

Tipus de document
:   Ordre

Descriptors 

:   * Benifaió
    * ben cultural
    * monument
    * protecció del patrimoni
    * legislació

La disposició addicional primera de la Llei 4/1998, d'11 de juny, del Patrimoni Cultural Valencià, considera béns d'interés cultural tots els béns existents al territori de la Comunitat Valenciana que, a l'entrada en vigor d'esta, ja havien sigut declarats com a tals a l'empara de la Llei 16/1985, de 25 de juny, del Patrimoni Històric Espanyol, tant per mitjà d'expedient individualitzat com en virtut del que establix l'article 40.2 de la dita Llei i les disposicions addicionals primera i segona. En virtut de l'atribució legal o automàtica de condició monumental continguda en les disposicions addicionals primera i segona d'esta última norma, la denominada torre de la plaça de Benifaió constituïx per ministeri de la llei un bé d'interés cultural amb la categoria de monument.
En aplicació de la disposició transitòria primera, paràgraf segon, de la Llei 4/98, d'11 de juny, del Patrimoni Cultural Valencià, relativa a la complementació de les declaracions produïdes amb anterioritat a la seua entrada en vigor i referides a béns integrants del patrimoni cultural valencià, i a fi d'adaptar-ne el contingut als requisits que s'hi establixen, la Direcció General de Patrimoni Cultural Valencià va adoptar la Resolució de 13 de desembre de 2005 (DOGV de 26.01.2006) per la qual es va acordar tindre per incoat l'expedient de delimitació de l'entorn de protecció de la torre de la plaça de Benifaió i d'establiment de la normativa corresponent.
S'han complit tots els tràmits preceptius legalment previstos per a la delimitació de l'entorn de protecció de la torre de la plaça de Benifaió i per a l'establiment de la normativa protectora corresponent, i d'esta manera es complementa el contingut de la declaració amb les noves determinacions que exigix la Llei 4/98, d'11 de juny, del Patrimoni Cultural Valencià, d'acord amb la facultat que arbitra la disposició transitòria primera, paràgraf segon, de la mateixa norma.
En compliment del que disposa el dit precepte i el Decret 8/2004, de 3 de setembre, del president de la Generalitat, pel qual s'assignen competències a les conselleries executives, i fent ús de les facultats conferides per l'article 35 de la Llei 5/1983, de 30 de desembre, del Consell,
ORDENE
Primer
Delimitar l'entorn de protecció de la torre de la plaça de Benifaió (València) i establir-ne la normativa de protecció en l'articulat que a continuació es transcriu.
Normativa de protecció del monument i del seu entorn
Monument:
Article primer. Caldrà ajustar-se al que disposa la secció segona, Règim dels béns immobles d'interés cultural, del capítol III del títol II de la Llei 4/1998 d'11 de juny, del Patrimoni Cultural Valencià aplicable a la categoria de monument.
Article segon. Els usos permesos seran tots aquells que siguen compatibles amb la posada en valor i el gaudi patrimonial del bé i contribuïsquen a la consecució dels dits fins. L'autorització particularitzada d'ús es regirà segons el que disposa l'article 18 de la Llei del Patrimoni Cultural Valencià.
Entorn de protecció:
Article tercer. De conformitat amb el que disposa l'article 35 de la Llei de Patrimoni Cultural Valencià, qualsevol intervenció en l'entorn de protecció del monument requerirà l'autorització prèvia de la conselleria competent en matèria de cultura. Esta autorització s'emetrà d'acord amb els criteris establits en la present normativa; i en allò que no s'hi preveu, per mitjà de l'aplicació directa dels criteris previstos en l'article 39 de l'esmentada llei. La present normativa regirà amb caràcter provisional fins que es redacte el pla especial de protecció del monument i el seu entorn, i este tinga la validació patrimonial.
Totes les intervencions requeriran, per al seu tràmit autoritzatori, la definició precisa del seu abast, amb la documentació tècnica que per la seua especificitat els corresponga, i amb la ubicació parcel·lària i el suport fotogràfic que permeta constatar la situació de partida i la seua transcendència patrimonial.
Article quart. Sense perjuí del que disposa l'article anterior, per mitjà d'informe tècnic municipal, es podrà derivar la no-necessitat de tràmit d'autorització previ en actuacions que se situen fora del present marc normatiu per falta de transcendència patrimonial, com ara el cas de les obres i instal·lacions dirigides a la mera conservació, reparació i decoració interior d'estos immobles.
En estos casos, l'Ajuntament comunicarà a esta administració, en el termini de 10 dies, la concessió de la llicència municipal, adjuntant com a mínim l'informe tècnic que es menciona en el paràgraf anterior, un pla d'ubicació i el suport fotogràfic que permeta constatar la situació de partida i la seua falta de transcendència patrimonial.
Article quint. La contravenció del que preveuen els articles anteriors, determinarà la responsabilitat de l'Ajuntament en els termes establits en l'article 37 de la Llei del Patrimoni Cultural Valencià.
Article sext. Criteris d'intervenció
1. Es mantindran les pautes de la parcel·lació històrica de l'entorn i s'acceptarà l'agrupació de les parcel·les mentres no se supere una amplària final màxima de fatxada de 12 m.
2. Les alineacions de vial seran les reflectides en el pla adjunt de delimitació de l'entorn del monument.
3. Els edificis tradicionals del conjunt, pel seu alt valor ambiental i testimonial d'una arquitectura i tipologia que el caracteritzen, hauran de mantindre les fatxades visibles des de la via pública, per tal de preservar i restaurar-ne els caràcters originaris.
4. L'alçària reguladora, definida segons el Reglament de Zones d'Ordenació Urbanística de la Comunitat Valenciana, serà la mateixa que actualment hi ha en els edificis anteriors a 1940. En estos edificis, quan tinguen un nombre de plantes inferior a tres, es permetrà una sobreelevació fins a arribar a este nombre de plantes. En la resta d'edificis, no se superarà el nombre màxim de tres plantes (incloent-hi la planta baixa) en tot l'entorn, llevat de les parcel·les núm. 18 i 19 de l'illa de cases núm. 20533, les corresponents a l'illa núm. 20810, la núm. 20 de l'illa núm. 21920 i les núm. 01 i 02 de l'illa núm. 20310, les quals no superaran el nombre màxim de quatre (incloent-hi la planta baixa). Els edificis que superen este nombre de plantes es regiran pel règim Fora d'Ordenació. Amb esta finalitat, en els supòsits que concloga la seua vida útil o que es pretenga fer obres de reforma de transcendència equiparable a la reedificació, una remodelació amb eliminació de les plantes superiors o una substitució voluntària dels dits edificis, s'aplicaran les ordenances de protecció d'esta normativa. Tot això sense perjuí de la possible aplicació de l'article 21 de la Llei del Patrimoni Cultural Valencià a estos immobles. L'alçària màxima reguladora per a estos últims s'establix en nou metres cinquanta centímetres (9,50 m) i dotze metres cinquanta centímetres (12,50 m) segons el nombre de plantes especificat anteriorment.
5. D'acord amb la tipologia de la zona, les cobertes, en el cos principal de l'edifici la profunditat edificable del qual oscil·larà entre 8 i 11 m, seran inclinades i de teula àrab, amb un pendent màxim del 35%, de dos aiguavessos i amb carener d'una altura màxima de 2,30 m respecte de l'alçària màxima reguladora. Este requisit únicament podrà ser dispensat, amb caràcter excepcional, en aquells casos en què s'acredite l'existència d'una singular justificació historicocontextual.
6. Les noves edificacions, o les remodelacions de les no tradicionals, s'adequaran pel que fa al caràcter estètic a la tipologia i als acabats tradicionals de Benifaió. La fatxada s'atindrà a les disposicions següents:
- Els ràfols de coberta seran els tradicionals a la zona.
- Els buits de fatxada seran de proporció vertical, amb la disposició i les dimensions característiques de la zona.
- Es prohibixen els acabats amb materials no tradicionals o que suposen la imitació d'altres materials.
- Balcons de barana metàl·lica, amb amplària màxima de vol de 40 cm, 15 cm de cantell i una longitud màxima d'1,80 m. Es prohibixen els miradors.
- Els tancaments seran de fusta. Es recomana l'ús de contrafinestres.
- Es prohibixen les persianes, excepte les persianetes exteriors enrotllables tradicionals.
L'ús permés en esta zona serà el residencial, amb els usos compatibles acceptats pel pla general.
Article sèptim. L'antiga casa palau dels Falcó, barons de Benifaió, situada a la parcel·la núm. 01 de l'illa cadastral núm. 20357, haurà de ser conservada i se'n preservaran els elements definitoris de l'estructura arquitectònica i els elements constructius singulars de valor intrínsec existents en l'immoble. Se'n mantindrà l'ús tradicional, si bé podria acollir altres usos compatibles amb la seua arquitectura i la posada en valor de l'àmbit protegit del monument i del seu entorn.
Article octau. Totes les actuacions que puguen tindre incidència sobre la correcta percepció i la dignitat en la valoració de l'escena o el paisatge urbà del monument i el seu entorn, com seria el cas de l'afecció dels espais lliures per actuacions de reurbanització, enjardinament o arbratge, provisió de mobiliari urbà, assignació d'ús i ocupacions de la via pública, etc., o, com podria ser-ho també, l'afecció de la imatge arquitectònica de les edificacions per tractament de color, implantació de rètols, marquesines, tendals, instal·lacions vistes, antenes, etc., o qualssevol altres d'estil i conseqüències semblants, hauran de sotmetre's a l'autorització de la conselleria competent en matèria de cultura, la qual resoldrà d'acord amb les determinacions de la llei i els criteris de percepció i dignitat abans al·ludits.
Queda proscrita la introducció d'anuncis o publicitat exterior als plans de fatxada dels edificis que, en qualsevol de les seues accepcions, irrompa en la dita escena urbana, excepte la d'activitats culturals o esdeveniments festius que, de manera ocasional, reversible i per temps limitat, sol·licite i obtinga autorització expressa.
Article nové. Els béns de rellevància local s'atindran al que disposa la secció primera, dels béns de rellevància local, del capítol IV, títol II de la Llei 4/1998 d'11 de juny, del Patrimoni Cultural Valencià aplicable als béns de rellevància local
Article deu. En qualsevol intervenció que afecte el subsòl de l'immoble o l'entorn de protecció, resultarà d'aplicació el règim tutelar establit en l'art. 62 de la Llei 4/1998, d'11 de juny, del Patrimoni Cultural Valencià, per a la salvaguarda del patrimoni arqueològic.
Segon
L'entorn de protecció del bé d'interés cultural queda definit tant literalment com gràficament en els annexos adjunts que formen part de la present Orde. La documentació complementària es troba en l'expedient corresponent.
DISPOSICIÓ ADDICIONAL PRIMERA
Comunicar la present delimitació d'entorn de protecció de la torre de la plaça de Benifaió (València) i determinació de la seua normativa protectora al Registre General de Béns d'Interés Cultural perquè hi conste.
DISPOSICIÓ ADDICIONAL SEGONA
La present delimitació de l'entorn de protecció de la torre de la plaça de Benifaió haurà d'inscriure's en la secció primera de l'Inventari General del Patrimoni Cultural Valencià.
DISPOSICIÓ FINAL
La present orde entrarà en vigor l'endemà de la seua publicació en el Diari Oficial de la Comunitat Valenciana.
València, 21 de març de 2007
El conseller de Cultura, Educació i Esport
ALEJANDRO FONT DE MORA TURÓN
ANNEX I
Delimitació literal
Justificació de la delimitació proposada
La delimitació dels entorns de protecció s'establix en funció dels criteris següents:
- Parcel·les que limiten directament amb la que ocupa el bé d'interés cultural, de manera que qualsevol intervenció que s'hi realitze pot afectar-lo, tant visualment com físicament.
- Parcel·les que donen al mateix espai públic que el bé d'interés cultural i que en constituïxen l'entorn visual i ambiental immediat, on qualsevol intervenció que es realitze pot alterar les condicions de percepció del bé o del caràcter de l'espai urbà o no urbanitzable.
- Espais públics en contacte directe amb el bé d'interés cultural i les parcel·les enumerades anteriorment que constituïxen part del seu ambient urbà immediat.
- Edificacions o qualsevol element del paisatge urbà o no urbanitzable que, encara que no tinguen una situació d'immediatesa amb el bé d'interés cultural, afecten de forma fonamental a la seua percepció.
Delimitació de l'entorn de protecció
Origen: intersecció entre l'eix de la plaça de la Immaculada amb l'eix del carrer de l'Abadia, punt A.
Sentit: horari.
Línia delimitadora: des de l'origen, la línia continua per l'eix del carrer de l'Abadia; gira al nord i s'introduïx en l'illa cadastral núm. 20364, recorrent la part de darrere de les parcel·les núm. 22, 21, 20, 19 i 18. Travessa el carrer i continua per la part de darrere de les parcel·les núm. 24, 23, 22, 21, 20, 19, 18 i 17 de l'illa cadastral núm. 20893. Continua per la mitgera nord de la parcel·la núm. 21 de l'illa núm. 21003, que hi queda incorporada, així com les parcel·les 19, 20 i 18 d'esta illa. Travessa el carrer i continua per la mitgera sud de la parcel·la núm. 02 de l'illa cadastral núm. 20541, gira per la part de darrere d'esta parcel·la i incorpora el carreró fins a l'eix del carrer Major pel qual continua fins a fer-ho pel del carrer de Francesc Climent. Travessa la plaça del Progrés i recorre la part de darrere de les parcel·les núm. 09, 08, 07, 06, 05, 04 i 03 de l'illa cadastral núm. 19093. Continua per l'eix del carrer de Josep Morote i pel de la plaça de la Immaculada fins al punt d'origen.